Orde do 5 de xuño de 2009 pola que se establecen as condicions da emision de bonos da Comunidade Autonoma de Galicia por importe de 200 millons de euros. | Iberley\nOrde do 5 de xuño de 2009 pola que se establecen as condicions da emision de bonos da Comunidade Autonoma de Galicia por importe de 200 millons de euros. - Diario Oficial de Galicia, de 10-06-2009\nCon base no artigo 32 da Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009, autorízase a realización das operacións financeiras recollidas na indicada lei, mediante a emisión de débeda pública ou a concertación de créditos.\nAsí mesmo, no artigo 33 da Lei de réxime financeiro e orzamentario de Galicia establécese que as emisións de débeda pública ou operacións de crédito que realice a comunidade terán que ser autorizadas, en todo caso, polo conselleiro de Economía e Facenda dentro dos límites sinalados pola lei, ao cal lle corresponderá así mesmo autorizar as súas características técnicas e o seu tipo de xuro, se estes non fosen determinados pola súa lei de creación. A dita facultade correspóndelle na actualidade á conselleira de Facenda en virtude da nova estruturación dos departamentos da Xunta, regulada polos decretos 79/2009, do 19 de abril, e 83/2009, do 21 de abril.\nMediante acordo do Consello de Ministros do 14 de maio, obtívose a autorización establecida no artigo 14.3º da Lei orgánica 8/1980, do 22 de setembro, de financiamento das comunidades autónomas.\nArtigo único.-Emitir débeda pública da Comunidade Autónoma de Galicia por un importe de 200 millóns de euros. Esta emisión realízase baixo a forma de bonos da Xunta de Galicia, representada mediante anotacións en conta, ao abeiro dos artigos 55 e seguintes da Lei 24/1988, do 28 de xullo, do mercado de valores.\nImporte: 200 millóns de euros.\nData de emisión: 12 de xuño de 2009.\nData de desembolso: 12 de xuño de 2009.\nNominal dos bonos: 50.000 euros.\nSubscrición: realizarana directamente as entidades financeiras aseguradoras da emisión, actuando no nome propio ou por conta de terceiras persoas, o día 11 de xuño de 2009.\nCupón: o cupón será anual e vencerá o día 12 de xuño de cada ano. Non obstante, cando estas datas teñan a consideración de inhábil no sistema Target2, o pagamento dos cupóns e o reembolso pola amortización dos bonos efectuarase o día hábil seguinte segundo o calendario do devandito sistema. O tedor dos valores non terá dereito a percibir xuros como consecuencia deste atraso.\nAmortización: dunha soa vez á par, aos cinco anos da data de emisión.\nTipo de xuro: 4,10%.\nPagamento de xuros e amortización: o pagamento dos xuros e a amortización da débeda serán realizados polo Banco de España, conforme o establecido no convenio marco, do 7 de novembro de 2005, sobre prestación do servizo de tesouraría e do servizo financeiro da débeda pública.\nLiquidez: polo menos dúas das entidades financeiras aseguradoras garantirán durante a vida da emisión a liquidez dos bonos.\nSantiago de Compostela, 5 de xuño de 2009.


Agosto, 2017 | Club de Montaña O Caxado\nArquivos mensuais: Agosto 2017\n29 Agosto, 2017 Escalada Non hai comentarios\nIncidente no Cañón do Sil\nTres personas (unha delas socia do club O Caxado) han resultado este viernes heridas de distinta consideración al ser alcanzadas por el desprendimiento de una piedra en Nogueira de Ramuín, en la provincia de Ourense, en pleno cañón del Sil, mientras practicaban escalada.\nDos de las tres víctimas, un chico y una chica, fueron trasladadas en ambulancia al hospital Piñor, de Ourense; mientras la tercera persona no necesitó ser evacuada.\nSegún la información proporcionada por el 112, el desprendimiento se produjo en una zona de difícil acceso, en el entorno de la presa de San Estevo, sobre las 14.00 horas.\nTras recibir la alerta de otro escalador, el 112 alertó al 061, el grupo de emergencias supramunicipal (GES) de Pereiro de Aguiar, Protección Civil y la Guardia Civil.\nCon todo, las tres víctimas fueron auxiliadas por un barco particular, que se encargó de realizar el traslado hasta el embarcadero de Santo Estevo, donde ya se encontraban los efectivos sanitarios para evaluar el estado de los escaladores.\nAventura por Picos de Europa\nUn grupiño formado por 7 socios do club de montaña O Caxado de As Pontes (Pepe, Mónica,\nNacho, Inma, Elva, David e Mito) trasladáronse, a fin de semana do 18 ó 20 de agosto, ata o\nmacizo central de Picos de Europa para realizar varias actividades pola zona. O obxectivo\nprincipal era o de acadar a cima do Picu Urriellu ou tamen coñecido como “Naranjo de Bulnes”.\nEstableceron o seu campamento na Vega de Urriellu, algúns pasando a noite no refuxio Delgado\nÚbeda, situado na mesma Vega e outros durmindo en tenda de campaña.\nVenres 18 de agosto.\nO primeiro día consistiría en acadar a Vega de Urriellu camiñando dende o collado Pandebano\nonde se aparcarían os coches. O camiño non posúe grandes dificultades técnicas, pero faríase\nduro debido o desnivel (pouco mais de 900 m de desnivel positivo) e a que as mochilas que\nlevaban ían moi cargadas debido á grande cantidade de material que tiñan que levar, dende\ncordas, pasando por empotradores, arneses, mosquetóns, etc. Por si fora pouco, o día estaba\ndesapacible e a néboa acompañaría o grupiño dende case o inicio, acompañada de choivas\nfebles en moitos intres, o cal faría mais duro a ascensión ata a Vega.\nTras acomodarse cada un na Vega de Urriellu, reuniríanse para decidir a hora á que ó día\nseguinte comezarían a aproximación á vía. Había moitas dubidas en canto ó tempo, pero\nfinalmente o grupiño decidiría probar sorte e comezar a aproximación as 06:00 h.\nAs 06:00 o grupo segue con moitas dubidas, xa que unha espesa néboa atópase ancorada na\nVega e o chan está húmido. Se na cara sur as condicións son similares non poderían escalar xa\nque a rocha estaría resbaladiza e terían que esperar a que secara. Finalmente deciden arriscar e\nas 06:30 comezan a ascender ata a cara sur do Picu Urriellu. A ascensión leva aproximadamente\nunha hora, bordeando o Picu pola cara norte, seguindo o canal da Celada. Unha vez que o grupo\nalcanzou o collado da Celada a néboa desapareceu e apareceu un día de sol estupendo, mentres\nque na Vega a néboa seguía ancorada e incluso con choivas febles. O grupo estaba de noraboa,\npolo momento todo ía saíndo a pedir de boca.\nUnha vez a pé de vía, decataríanse de que eran os únicos que se atopaban na cara sur para\nescalar o Picu, o cal é sorprendente debido a gran cantidade de xente que se acumula nesta cara\ndo Picu. Comezarían os preparativos para iniciar a escalada, cada un co seu arnés, as cordas,\nmosquetóns, reunións preparadas, etc. Escalarían o Picu en dúas cordadas de tres compoñentes\ncada unha. A vía elixida sería a denominada “Sur directa” ou “Directa de los hermanos Martinez”\nformada por 5 longos cun total de aproximadamente 150 m, cunha gradación máxima de V\nAs dúas cordadas foron solventando sen grandes problemas os 5 longos ata chegar ó anfiteatro,\ndende o cal farían cume tras varias trepadas sinxelas.\nPouco a pouco irían chegando máis cordadas á cara sur, chegando a un total de 6 en todo o día,\ncos cales puideron desfrutar dunhas gratas vistas dun espectacular mar de nubes dende a cima.\nTrasrepoñer folgos na cima, e facer asfotos pertinentes para deixar constancia da súa presenza,\ntocaba recoller o material e poñer camiño de volta. Habería que destrepar ata o anfiteatro e,\npola mesma vía de ascensión facer tres rápeles de baixada aproveitando as reunións instaladas\nUnha vez a pé de vía tocaba voltar cara a Vega desfacendo o camiño feito polo canal da Celada,\npolo cal a néboa voltaría a ser o seu compañeiro de viaxe.\nO día espertou sen a néboa do día anterior. No ceo non se vía unha nube. Prevíase un día de\nmoita calor e sol abrasador.\nAcompañados por Felix, un compañeiro do club de montaña Vallisoletano, o grupiño poñería\nrumbo, as 07:30, ó Jou de Cerredo para realizar a actividade do día. A ruta atravesaría a brecha\ndos cazadores, horcada arenera e demais accidentes xeográficos que forman esta fermosa zona\ndo parque nacional.\nPreto do Jou de Cerredo o grupo dividiríase en dous, tomando dous compoñentes do grupo\ndirección á ascensión a Torrecerredo (2650 m) o punto máis alto da cordillera cantábrica,\nseguindo o resto do grupo en dirección a cume do Pico Cabrones (2.558 m) dende a cal\nintentarían completar a travesía ata Torrecerredo pola cresta que une as dúas cumes. A\nascensión ó Pico Cabrones faríana pola vía normal de ascenso, chegando a unha brecha dende\nonde se comeza a cresta de ascensión, tras subir por unha cheminea. Dende a brecha tocaría\navanzar por unha cresta moi aérea ata chegar a cume do Pico Cabrones. Unha vez repostos os\nfolgos, retomarían o camiño pola cresta para seguir ata Torrecerredo. Tras varios rápeles,\ntrepadas e destrepadas, chegarían ata unha ascensión por unha vía graduada co IV grado, a cal\nescalarían encordados. Tras pasar esta última dificultade, a cima de Torrecerredo atópase a\npoucos metros. O grupo faría unha parada para xantar e repoñer folgos e só quedaría baixar\npola ruta normal de ascenso a Torrecerredo e voltar á Vega desandando o camiño feito pola\nmañá. Varios integrantes retomarían camiño de Pandebano, algúns para coller o coche de volta\ná casa e dous de eles para continuar coas actividades os díasseguintes coa incorporación de Luy,\nsocio do club de montaña O Caxado. Este grupiño desprazaríase en vehículo 4×4 á zona de Aliva\npara vivaquear polos arredores.\nLuns 21 de agosto.\nO grupo formado por tres integrantes comeza o día ascendendo a canal do vidro, para dirixirse\nás cimas que pretenden acadar. En primeiro lugar as cumes de Tiros Navarro para logo baixar e\ndirixirse as cumes dos picos de Santa Ana. Unha vez conseguidas as cimas, continúan a ruta\nbaixando pola canalona para coller o camiño de volta á zona de Aliva. Unha vez no coche\ndesplazaríanse ata Jitu Escarandi para pasar a noite vivaqueando pola zona.\nMartes 22 de agosto.\nComeza o día e os tres integrantes do grupo toman camiño ó refuxio de Andara, xa no macizo\noriental de Picos de Europa para intentar as cumes do Pico San Carlos ou Sagrado Corazón. Unha\nvez conseguido o seu obxectivo, diríxense á cume do Samelar dende o cal descenden,\nnovamente, ata o refuxio de Andara para voltar ó coche. Desta volta, a noite farana no albergue\nMércores 23de agosto.\nO grupiño desprazase á zona do desfiladero da Hermida para realizar varias vías ferratas na\nzonas. Na zona da Hermida fan a vía ferrata pequena da Hermida e posteriormente na zona dos\nLlanos fan a ferrata do mesmo nome, cun novo recorrido recén estreado e que se atopa\ngraduada con K5. Con isto finalizan as actividades e os dous integrantes do club de montaña O\nCaxado despídense do compañeiro Félix do club de montaña Vallisoletano, que porá volta a\nVallodolid mentres Luy e Jose toman camiño de volta a Galicia.


Escola Rosalía de Castro (1961-2011)\nNa mañá do catorce de setembro de 1961 trinta e oito nenos e nenas traspasaron o limiar da Escola Rosalía de Castro, alí agardaban por eles Antía Cal e outros dous profesores máis. Foi o primeiro día do primeiro curso, a ese seguiron outros cincuenta primeiros días e outros cincuenta cursos. Esta páxina web pretende render homenaxe e dar cabida, aínda nunha pequena mostra, aos milleiros de nenos e nenas, ducias de profesores e centos de familias que fixeron, fan e farán posible unha das tarefas máis gratificantes: guiar e preparar a un neno para a vida.\nUn crecemento constante fixo que nestes anos a Escola modificara a súa ubicación ata en tres ocasións, dende Pizarro ata Bembrive, pasando pola Gran Vía. O actual é un edificio tan singular como a propia Escola, luminoso, alegre e conectado co exterior. Estades convidados.\nDende o primeiro momento e nun contexto adverso, o respecto e a querencia para coa lingua galega traduciuse na súa presenza natural e cotían, cando este era un tema tabú. Celebrar esta efemérede na Escola ao tempo que se fixo de maneira oficial dende 1963, deixa ben claro cal é a postura do Rosalía dende o primeiro momento.\nProfesores e nenos\nMoito máis, moito máis porque non só existe a relación docente. No Rosalía esa relación vai máis alá. Confianza profunda, cariño e respecto recíproco. En galego o verbo “aprender” encerra o doble significado, dar e recibir coñecementos ou experiencias; na Escola os profesores e os cativos aprendemos xuntos, uns dos outros.\nNada deste proxecto tería sido posible sen a confianza que os pais e nais depositaron nos primeiros pasos desta longa andaina. Aquí vai o recoñecemento ás primeiras familias que apostaron por unha maneira diferente de facer as cousas.Onte, hoxe e mañá. Cada día deixades aos vosos fillos nas nosas mans, coa tranquilidade de saber que a vosa é unha excelente escolla.


O brote de coronavirus da Mariña conta hoxe con 184 casos activos, un menos ca onte – Noticias de Vigo O brote de coronavirus da Mariña conta hoxe con 184 casos activos, un menos ca onte | Noticias Vigo\nO brote de coronavirus da Mariña conta hoxe con 184 casos activos, un menos ca onte\nOutras dúas persoas positivas foron dadas de alta nas últimas horas tras superar a enfermidade, polo que se supera xa a trintena de persoas curadas deste brote\nPublicado por Noticias Vigo o día 13/07/2020\nNas últimas horas reduciuse lixeiramente o número de casos activos relacionados co brote de Covid-19 que afecta ao distrito sanitario da Mariña. Segundo as probas realizadas ata esta mañá, confírmase outro caso positivo relacionado co brote. Sen embargo, nas últimas horas, outras dúas persoas foron dadas de alta tras superar a enfermidade, o que deixa o número de casos activos en 184, un menos ca onte. Nestes momentos son máis de trinta as persoas afectadas por Covid-19 e vencelladas ao brote que xa están curadas e foron dadas de alta tras superar a enfermidade.\nDas PCR realizadas no día de onte a persoas relacionadas con este brote, unha arroxou resultado positivo. Neste momento a porcentaxe de PCR positivas é moi baixa (arredor do 2%) respecto ao momento no que se adoptaron as medidas especiais para conter o brote no distrito da Mariña, cando aproximadamente o 20% das PCR realizadas eran positivas.\nAsí mesmo, destacar que o novo positivo detectado está relacionado co brote, o que permite seguir a garantir a trazabilidade dos casos e continuar na mesma estratexia de busca activa de contactos e realización de todas as probas necesarias de forma precoz para cortar canto antes a transmisión e conter o brote.\nO primeiro caso de infección por Covid-19 detectouse o martes 23 de xuño. A partir desta confirmación inicial, fíxose un rastrexo e analizáronse todos os contactos das persoas que se foron vendo afectadas.\nDos 184 casos activos a maioría son asintomáticos ou presentan síntomas de carácter leve, e teñen a obriga de gardar corentena durante 14 días. Dúas persoas con Covid-19 atópanse ingresadas no Hospital Público da Mariña e a súa evolución é favorable. Do mesmo xeito, as persoas cuxas probas deron resultado negativo permanecen en seguimento no seu domicilio, asesorados pola Plataforma de Vixilancia Epidemiolóxica e os\nServizos de Medicina Preventiva e Saúde Pública do Sergas. A Consellería de Sanidade segue a investigar posibles contactos dos novos positivos que van xurdindo.


O Concello de Tomiño leva a pleno uns orzamentos que priorizan servizos sociais e educación. - Concello de Tomiño\n28 Dec 2015 O Concello de Tomiño leva a pleno uns orzamentos que priorizan servizos sociais e educación.\nAs melloras no saneamento e o inicio do proxecto da biblioteca municipal son outros dos eixos das novas contas municipais, que chegan a 6,2 millóns de euros\nO goberno local de Tomiño levará a pleno este luns a aprobación do Orzamento 2016, que ascende a 6,2 millóns de euros e priorizará o reforzo do departamento de Servizos Sociais e o investimento en educación. O saneamento, a dinamización do comercio local e a futura biblioteca serán tamén proxectos clave no vindeiro exercicio.\nO Concelleiro de Facenda, Uxío Benítez, destaca dos orzamentos “a racionalización dos investimentos que busca paliar as principais necesidades do municipio. É un orzamento equilibrado no que o saneamento volve a centrar os principais esforzos orzamentarios, mais tamén é un orzamento que potencia os servizos sociais e a educación.”\nEn canto aos Servizos Sociais, o Concello de Tomiño incrementará sensiblemente a súa partida económica e porá en marcha un Plan Municipal que inclúe unha análise pormenorizada das necesidades máis urxentes dos veciños e veciñas co fin da mellora do servizo e da súa efectividade.\nXunto coa de Servizos Sociais, a de Educación é a outra área que verá incrementada a súa partida orzamentaria. No ano 2016 ademais das infraestruturas solicitadas polos distintos centros educativos, levarase a cabo a mellora do tellado do Pavillón de Tebra e a pista de atletismo no CEP Pedro Caselles, que contemplará un dobre uso:escolar e aberto á cidadanía.\nComo novidade, celebrarase a primeira Semana da Educación, que está programada para o mes de febreiro e fará de Tomiño o foco de atención de especialistas do mundo académico. Estas xornadas centraranse na análise do fracaso escolar e nos métodos alternativos de mellora do rendemento académico do alumnado. Ademais, no 2016 continuarase investindo no Programa ‘É Aprender’, que presta atención psicolóxica de xeito gratuíto a unha trintena de mozos e mozas do municipio.\nPor outra banda, un dos proxectos estrelas do novo orzamento municipal é a biblioteca. O Concello de Tomiño destinará unha partida de 30.000 euros ao proxecto do deseño das instalacións, que contará con participación cidadá. Así mesmo, neste ano traballarase para acadar o financiamento preciso para executar o proxecto da futura biblioteca na colaboración con outras institucións.\nUn ano máis volve a maior partida dos orzamentos (120.000 €) estarán destinadas ao Plan de Saneamento Municipal e á posta en práctica dun servizo de baleirado de fosas sépticas. Este proxecto piloto está sendo estudado co fin de que sexa un servizo efectivo e que sirva para abaratar custos ás familias ás que o saneamento a non aínda non chegou.\nPor outra banda, o goberno local continua tamén na súa aposta polo comercio local e dedicará unha partida orzamentaria a mellorar a formación dos comerciantes tomiñeses. O Plan de dinamización do comercio local dará continuidade ás obras da Praza do Seixo, proxectando iniciativas de consolidación dos postos de traballo do comercio local que xa se viron revitalizados cos investimentos do Mercado Municipal facendo do Seixo un polo de atracción do comercio.\nEn canto á área de Persoal, o orzamento municipal de 2016 contempla a reserva dunha partida orzamentaria destinada a ampliación horaria do servizo de limpeza. As limpadoras municipais ven así incrementadas as horas de traballo e, polo tanto, o seu salario e cotización. Ademais, o Concello destinará 25.000 euros para facer fronte á futura Relación de Postos de Traballo (RPT), que actualmente en período de negociación cos sindicatos.\nPara reducir os gastos correntes, o Concello de Tomiño destinará novamente unha partida ao Plan de Aforro Enerxético. Preténdese conter a factura da enerxía tanto do alumeado público como das instalacións de mantemento municipal tales como edificios administrativos, centros educativos, culturais e deportivos.\nFinalmente, o goberno local reservará unha partida co fin de acompañar as iniciativas de compostaxe colectivo que está promovendo a Deputación ás que se vai acoller o Concello de Tomiño. Trátase de implantar puntos de compostaxe comunitario nos núcleos urbanos do Seixo e Goián co fin de reducir a factura de Sogama ligada ao lixo do contentor verde.


• A actividade está dirixida a deputados e deputadas, persoal da institución e xornalistas acreditados e, ademais da formación propiamente dita, busca concienciar sobre a importancia de contar con coñecementos básicos sobre estas manobras\n• Será coordinada polo presidente da Sociedade Española de Cardioloxía, o Dr. José Ramón González-Juanatey\nSantiago, 12 de febreiro de 2017.- O Parlamento de Galicia acollerá, o vindeiro 27 de febreiro, unha xornada de formación básica e práctica sobre reanimación cardiopulmonar e manexo de desfibrilador externo semiautomático. Esta actividade está organizada coa colaboración da Sociedade Española de Cardioloxía e diríxese a deputados e deputadas, persoal que traballa na institución e xornalistas acreditados na Cámara galega.\nA iniciativa foi acordada polo presidente do Parlamento de Galicia, Miguel Ángel Santalices Vieira e polo presidente da Sociedade Española de Cardioloxía, o Dr. José Ramón González-Juanatey, que será o coordinador da xornada.\nCon esta actividade preténdese dotar aos participantes nas xornadas dunha formación básica en materia de reanimación cardiopulmonar e manexo do desfibrilador externo semiautomático, xa que boa parte dos destinatarios potenciais asisten con frecuencia a actos con elevada afluencia de público nos que eventualmente poderían resultar necesarias manobras deste tipo.\nEstá acreditado que a intervención precoz e axeitada resulta determinante para salvar a vida da persoa que sofre unha parada cardíaca.\nAo tempo, coa organización desta xornada, o Parlamento de Galicia e Sociedade Española de Cardioloxía buscan concienciar sobre a importancia da formación en materia de reanimación cardiopulmonar e o manexo de desfibriladores externos.


Manuel María, corredor de fondo | O Ximnasio de Academo\nRuína e sedimentación na obra poética de Manuel María →\nManuel María, corredor de fondo\nChama a atención da obra poética de Manuel María a cantidade de títulos publicados. Desde o Muiñeiro de Brétemas, de 1950, ao Cecais hai unha luz, de 2010, hai sesenta anos de vida pública como poeta nos que atesoura nin máis nin menos que sesenta e un títulos. De tal maneira que é difícil guiarse neste labirinto de obras que adquiren unha e outra vez a fasquía de “produción”. O “labrego con algo de poeta” considerou toda a vida que a escrita da súa obra debía adaptarse e seguir os ritmos dos ciclos anuais, independentemente da fortuna que os libros tivesen logo na súa edición, que non foi escasa.\nDarío Xohán Cabana, discípulo e amigo, en parte continuador do seu legado estético, escribiu a propósito do poeta de Castro de Rei:\nNon negarei, levado polo amor, que entre os poemas de Manuel María hai moitos prescindibles que nada engaden á súa gloria; mesmo hai libros enteiros —enteiros non: sempre hai algo que brilla— que non chegaron a gustarme nunca. Así llo dixen unha vez, indo de Fene a Lugo, a risco de mancalo. Mais sería inhumano que nunha obra tan descomunal non houbese caídas. A poesía enteira de Manuel María abrangue mil quiñentas páxinas e corenta mil versos; é moito máis extensa aínda cá de Ramón Cabanillas.


Como podo consultar as notificacións electrónicas\nO Concello de Pontevedra utiliza a Dirección Electrónica Habilitada única (DEHú) para a entrega de notificacións de propósito xeral, incluidas as emitidas pola Oficina Virtual Tributaria. A DEHú é un servizo dependente do Ministerio de Asuntos Económicos e Transformación Dixital e permite a posta a disposición, acceso e comparecencia as notificacións/comunicacións emitidas por diferentes Organismos das Administracións Públicas\nAlternativamente tamén permite o acceso, a través da propia Sede Electrónica, a outros tipos de notificacións electrónicas: as notificacións de recadación executiva e ao histórico de notificacións de propósito xeral (as anteriores ao 8 de febreiro do 2022).\nNotificacións de propósito xeral (a través do portal DEHú)\nAcceda á sección Notificacións Electrónicas da Sede e prema no botón Notificacións de propósito xeral (a través do portal DEHú).\nPrema no botón Acceder e identifíquese con un dos sistemas admitidos pola plataforma do estado Cl@ve.\nPrema un dos botóns Comparecer ou Rechazar comparecencia dunha entrada da lista de notificacións para iniciar o proceso de recepción da mesma.\nMarque a casilla Doy mi consentimiento e prema Firmar para confirmar a súa vontade de comparecencia/rechazo e acceder ao seu contido.\nNotificacións de recadación executiva (a través da Sede Electrónica)\nAcceda á sección Notificacións Electrónicas da Sede e prema no botón Notificacións de recadación executiva.\nIdentifíquese mediante un dos sistemas admitidos: certificado electrónico ou usuario e contrasinal concertado co Concello de Pontevedra (este último soamente persoas físicas). O sistema Cl@ve non está dispoñible neste caso.\nSe dispón de DNI electrónico e lector de tarxetas poderá utilizalo para o paso de identificación seleccionando a opción de entrar con certificado electrónico.\nPrema no enlace Acceder correspondente a unha entrada da táboa Notificacións recibidas para acceder ao seu contido.\nHistórico de notificacións anteriores ó 08/02/2022 (a través da Sede Electrónica)\nAcceda á sección Notificacións Electrónicas da Sede e prema no botón Histórico de notificacións (anteriores ao 08/02/2022).


Opinión sobre mergullo en Coron, Palawan | 5 minutos\nOpinión sobre mergullo en Coron, Palawan\nSe xa se mergullou en Coron, Palawan, por favor comparte a súa experiencia, O que pensou no seu centro de mergullo, visibilidade, corrente, peixes que se atopou, a súa opinión sobre as manchas para non ser perdida, etc. Na sección seguinte. Isto axudará a outros mergulladores a preparar mellor a súa viaxe.\nCoron, en Filipinas foi descrita como un dos mellores lugares do mundo para o mergullo! O 24 de setembro de 1944, 24 buques xaponeses foron vertidos por un ataque aéreo estadounidense. 12 restos foron descubertos ata o momento. Os restos están moi ben conservados e están situados en augas relativamente pouco profundas, perfectas para o cruce de lecer. Non obstante, é mellor ser polo menos patentado auga aberta avanzada para mergullarse nestes naufraxios porque algunhas inmersións poden ser bastante difíciles.\nA maioría dos restos son realmente grandes (160 m!) E requiren máis dun mergullo a ser totalmente explorado. Hai tamén moitas posibilidades de penetración e incluso penetracións moi profundas (especialmente en Taiei Maru e Akitsushima) para mergulladores máis experimentados!\nOs restos abertos a lado ou de pé. A súa profundidade varía de 12 a 30 m. Só o Wreck Irako é máis profundo, a 43 m.\nCon todo, a visibilidade é a miúdo mala (de 5 a 15 m) e a diversidade mariña ao redor das restos é bastante baixa, con principalmente rascasses, peixes de cocodrilo, nudibranquias e habituais Peixes de arrecife como manchas e clownfish. Os agrupadores e barracudas son ás veces presentes. Entón, se veña mergullo a Coron, vostede é apaixonado polo mergullo de naufraxio e non só para ver peixes! É realmente un fermoso destino e mergullo sempre está encantado.\nAdemais, pode optar por explorar este mundo subacuático a bordo dun barco de cruceiro que normalmente combina a Apo Reef, Anilao e os restos de Coron. Xeralmente uso este sitio web para reservar os meus cruceiros de mergullo en Filipinas. Os prezos son a miúdo máis baratos que noutros lugares e é posible reservar sen pagar.\nFinalmente, hai tamén un sitio de mergullo moi interesante chamado Lake Barracuda. É un antigo volcán no que podes mergullar e descubrir formacións de rocha incribles. Ademais, hai tamén fermosas inmersións de arrecifes nas illas preto de Calambuyan e Seven Island.\nEsta páxina é unha guía de mergullo detallada en Coron, Palawan.\nOnde estar durmindo? Onde quedarse?\nEstou en xeral deste sitio web para reservar os meus hoteis en Coron, Palawan. De feito, é moi práctico porque podemos cancelar as reservas e estas adoitan ser o máis barato.\nMellor período de mergullo en Coron, Palawan\nTempada de mergullo\nit é posible mergullarse en Coron durante todo o ano. Non obstante, pode experimentar con mal tempo durante a estación de choiva (de xuño a setembro / outubro) que ás veces pode evitar o mergullo. O mellor clima é normalmente de decembro a marzo e tamén é o período de mellor visibilidade.\nOs mellores barcos de cruceiro de mergullo, Palawan de acordo co consello dos mergulladores\ncondicións de mergullo baixo mariña\nTemperatura de auga: oscila entre 25 ° C e 31 ° C dependendo da tempada.\nCorrentes: lixeiro a alto dependendo das mareas e do lugar.\nVisibilidade: Podes esperar a visibilidade entre 5 e 15 m. A mellor visibilidade é durante a estación seca (de novembro a maio).\nMáscara Palme e tuba (snorkeling) en Coron, Palawan\nPara os entusiastas de snorkel, hai pilas de manchas fantásticas ao redor de Coron .. Pode alugar un barco para unha excursión de snorkel para visitar os mellores sitios. Por exemplo, pode visitar Barracuda Lake ou Kayangan Lake, Bantol Beach e Twin Lagoon. Se queres admirar a fermosa coral e un arrecife saudable, visita Siete Pescados ou o Skeleton Wreck!\nSeguridade no mergullo\nSe planea ir nunha viaxe a Coron, Palawan, aconséllovos que investes nun bo seguro de viaxe que tamén abarca o mergullo. Nunca sabes que pode ocorrer e un bo seguro pode sacalo de situacións difíciles. Recomendo este seguro de viaxe porque ofrecen cobertura global e cobren moitos deportes en risco, como unha inmersión mariña.\nJulien Diving Blog Comentario\nFotos de Coron, Palawan\nNon se atopou ningunha foto.Ver todas as fotos\nComentarios e guía de viaxes\nAgora que sabe todo sobre o mundo subacuático, pode que estea tentado de planear gastar as súas próximas inmersións? Máis información Click On Coron, Palawan Travel Review – Como chegar, o mellor momento para viaxar, excluíndo o mergullo e máis.\nMergullo Revisións e comentarios para esta rexión\nsen páxina atopada\ncomentarios sobre sitios de mergullo submarino na rexión de Coron, Palawan\nO Wreck Irako é un dos mellores naufraxios en Palawan, en Filipinas. É un vello navir …\nO sitio de mergullo do lago Barracuda é un lugar moi inusual e famoso polo seu termocline. Está situado en No …\nThe Wreck of Akitsushima é un antigo portador de fundición en Coron Bay en Palawan. Este vello buque …\nO Skeleton Wreck Dive Site é un lugar popular de snorkeling en Coron Bay. Tamén é po …\nbarcos de cruceiro de mergullo na rexión Coron, Palawan\nsy filipina siren\na sirena filipina é un barco de Cro\nSY Philippine Siren Review do barco de cruceiro de mergullo\nA Solitude MV é un barco de Croi\nmv soidade unha revisión do buque de cruceiro de mergullo\nO MV Discovery Palawan é un barco de\nMV Discovery Palawan Review of Cruise Diving de barco\nO MV Atlantis Azores é un barco de C\nMV Atlantis Azores Revisión do buque de cruceiro\nCentros de mergullo en Coron, Palawan\nNon se atoparon centros de mergullo


No means no -Sala Live (Madrid) 16/04/2011 | RockIsomE\nNo means no -Sala Live (Madrid) 16/04/2011\nPublicado: 17/05/2011 en Ao vivo\nOs irmáns Wright andan de xira por Europa para presentar os seus dous últimos ep’s editados o ano pasado, e planearon varias datas na península. Unha delas foi na Sala Live de Madrid.\nAs 21:30 subiron ao escenario e comezaron con temas novos dos xa citados “Faceless may/old” e“Tour Ep2”. Quizais o tema mais destacado desta ultima etapa e que mais gustou ao vivo foi “Jubilation”. A banda soa moi potente, cos seus típicos ritmos que van dende o mais doce ao mais hardcore no mesmo tema, e cun son cheo de matices que incluso ten algo de jazz.\nMais de 30 anos na estrada non amansaron a estas feras, atacan con “Teresa (Gimme that knife)”, e comezaron os primeiros pogos. Semellan maiores, pero seguen na mesma liña de antano.\nTemas dos seus tempos en Alternative Tentacles tamén soan, “Brother rat” por exemplo, acada un punto moi chulo ao vivo. Outro tema que o petou é “It’s catching up” seguida de “Oh Bruno” ambalas dúas do seu disco “Wrong”. Denantes de dar por rematado o espectáculo tocan “The river”, un tema do seu album “Why do they call me Mr. Happy?”.\nBótanse de menos algunhas cancións, especialmente de “Sex mad” ou “0+2=1”, pero está claro que non poden contentar a todos e cada un da reducida audiencia que se presentou en Carabanchel para ver os canadianos, case media entrada.\nO son pareceume do mellor que teño oído nesa sala. Da iluminación non podo dicir o mesmo, non a había. Uns focos de luz branca inundaban o escenario sen ningún tipo de efecto ou luz de color. Pareceume un pouco estraño.\nNamentres eles mesmos recollen as súas cousas, o público termina as súas cervexas e acode ao posto de merchandising na procura de camisolas e discos de difícil adquisición por aquí, entre eles os dous ep’s que só venden nos seus concertos. Un directo para lembrar con agarimo.\nTexto e fotos: Raúl Gómez\nNorth Mississippi Allstars actuarán o 19 de maio en A Coruña (Sala O Túnel)\nTelephones Rouges, novo 10″ e videoclip


O PP ampara e aplaude a Jácome, o alcalde agresor de mulleres, vetando a súa reprobación e dimisión – PSdeG-PSOE de Ourense\nO PP ampara e aplaude a Jácome, o alcalde agresor de mulleres, vetando a súa reprobación e dimisión\npor PSdeG-PSOE de Ourense 25 mayo, 2022 31 mayo, 2022\nBALTAR E A TRÁNSFUGA LAMA AMPARAN E APLAUDEN A JÁCOME, O ALCALDE AGRESOR QUE PEGOU A UNHA MULLER, VOTANDO EN CONTRA DA SÚA REPROBACIÓN E DIMISIÓN\n“Actuando desde xeito e amparando a quen maltrata a unha muller, cae vostede na sima máis profunda da misoxinia e a putrefacción ética, estética e política”, denunciou Villarino en referencia a Baltar\nO PSOE cualifica como “inasumible para a democracia” que Ojea negase a existencia da agresión e que a deputada tránsfuga Lama amosase compresión polo agresor “porque lle pode pasar a calquera”\nOurense, 25 de maio de 2022. O PSdeG-PSOE denuncia que Manuel Baltar, o PP de Galicia e a deputada tránsfuga, Montse Lama, amparan e aplauden a Gonzalo Pérez Jácome, o alcalde agresor que pegou a unha muller, votando en contra de condenar o bochornoso ataque e de reclamar a súa reprobación e dimisión nun pleno extraordinario celebrado hoxe na Deputación de Ourense, onde o rexedor tamén é deputado.\n“Algúns amárranse ao sillón como sexa e válelles calquera”, proclamou o voceiro e secretario provincial do PSOE, Rafa Villarino, xusto despois de escoitar os “ignominiosos argumentos” verquidos polos grupos conservadores para protexer a continuidade do alcalde agresor e do presidente da Deputación non seus postos “a calquera prezo” mediante un “pacto da vergoña”.\nOs e as socialistas consideran “inasumible para a democracia” que o voceiro de DO e tenente de alcalde de Ourense, Armando Ojea, incluso negase a existencia da agresión a unha sindicalista, Lola Panero, durante unha protesta na Praza Maior da terceira cidade de Galicia. Pola súa banda, a deputada tránsfuga Lama incluso amosou comprensión pola escandalosa agresión, cualificando os feitos como un “erro” que “lle pode pasar a calquera”, unha actitude que sinalan como “vergoñenta” e “indigna” desde o grupo provincial.\nVillarino durante o pleno extraordinario\nVillarino defendeu que o 15 de xuño de 2019 “consumouse unha fraude electoral na cidade”, cando o PP, segunda forza política, cedeu os seus votos á terceira forza –DO– para investir a Jácome como alcalde. “Pervertíase o sentir das urnas ao colocar a quen ninguén quería na Deputación e na alcaldía de Ourense, augurándose, como así foi, unha era tan inestable como letal para a nosa terra”, salientou, algo que estamos a comprobar “semana tras semana”.\nO líder do PSdeG-PSOE recordou como Baltar dixo aos medios, ao día seguinte da agresión, que “este tipo de actitudes no caben en la vida pública” e que “no hay ninguna disculpa posible”. Tamén como Alfonso Rueda definiu os feitos como “absolutamente inaceptables”, sinalando que o sucedido “facía moi difícil manter o pacto con Jácome”. “Que pasou para que mudara esta posición e sostiveran que bastaba cunha simple petición de perdón que, ademais, non aconteceu?” preguntou Villarino sen obter resposta algunha, antes de salientar que “sucedeu o contrario” ao “culpar Jácome de liberada e agresora á propia sindicalista”. “A petición de perdón serve para reparar a personalidade de quen agrediu, mais non para eximir da responsabilidade”, insistiu.\n“O PP blinda a Jácome como o seu alcalde”, advertiu ante a actitude “compracente” dos conservadores cunha agresión “inédita” na política española. Para o voceiro socialista, Baltar “ampara gobernantes que agriden ás mulleres e ata trivializou dicindo que debe ser o asunto máis importante que se ten producido en Ourense nos últimos anos”.\nTamén recordou ao presidente da Deputación “como quedou a súa imaxe pública coas mulleres tralo deshonroso caso do hotel Francisco II”, polo que “o último que debería facer e rirse das mulleres”. “Actuando desde xeito e amparando a quen maltrata a unha muller, cae vostede na sima máis profunda da misoxinia e a putrefacción ética, estética e política”, denunciou ante a negativa de Baltar a reprobar e esixir a dimisión do agresor.\nO líder socialista recordou as palabras do exalcalde ourensán e exportavoz do PP no Concello da capital, Jesús Vázquez, quen afirmou nunha entrevista que “las decisiones no las tomaba yo y todo me venía impuesto, no pintaba nada ahí”, a respecto do obrigado pacto con Jácome. “Esta mesma opinión é a que me transmiten as concelleiras e os concelleiros populares cos que falo e sinálano a vostede como responsable do que está a acontecer”, destapou antes de acusar a Baltar de ser “responsable máximo do que está a pasar na cidade e da desfeita na provincia”. “Ambas cuestións teñen remedio, agora ou cunha espera insoportable dun ano máis”, concluíu.\nAS PROPOSTAS ÁS QUE PP, DO E A DEPUTADA TRÁNSFUGA VOTARON NON\n2. A Corporación da Deputación Provincial de Ourense reproba ao alcalde de Ourense e deputado provincial, Gonzalo Pérez Jácome, por agredir física e verbalmente a unha muller, Lola Panero, que o día 3 de maio de 2022 se manifestaba nunha concentración motivada pola folga indefinida convocada no servizo de transporte urbano da capital ourensá, pola ser un feito absolutamente intolerable e antidemocrático.\n3. A Corporación da Deputación Provincial de Ourense solicita a dimisión inmediata do alcalde de Ourense e deputado provincial, Gonzalo Pérez Jácome, ante a gravidade dos feitos acontecidos o día 3 de maio de 2022 ás portas do Concello de Ourense, onde agrediu física e verbalmente a unha muller, Lola Panero, que se manifestaba nunha concentración motivada pola folga indefinida convocada no servizo de transporte urbano da capital ourensá, pola ser un feito absolutamente intolerable e antidemocrático.\nEntrada anterior Reclamamos na Deputación a sede da Axencia Estatal de IA e axudas para os afectados pola crise\nSiguiente entrada Esixímoslle a Jácome e PP que visibilicen ao colectivo LGTBI e condenen agresións LGTBIfóbicas


A Fundación TIC colabora co II Campus de Verán Científico Técnico de Lugo\narchivos/fotos/grandes/1958_la foto 1.JPG\narchivos/fotos/grandes/1958_la foto 3.JPG\nset en usc\narchivos/fotos/grandes/1958_la foto 2.JPG\nUn equipo da Fundación TIC asesorará ós preuniversitarios na realización de vídeos de presentación dos seus proxectos\nA Escola de Imaxe e Son da TIC tamén achegará ós participantes a súa proposta de estudos\nO obxectivo do Campus é dar a coñecer as carreiras científicas e técnicas que ofrece a Universidade dende un punto de vista práctico\nUn equipo da Fundación TIC formado por profesionais do Centro de Produción de Programas (CPP) e bolseiros da Escola de Imaxe e Son (EIS) participa durante esta semana no II Campus de Verán Científico Técnico de Lugo prestando asesoramento técnico a todos os alumnos que desexan usar ferramentas audiovisuais nas presentacións dos seus proxectos. Tamén gravará e editará un resume audiovisual de todas as actividades que se realicen durante estas xornadas.\nA TIC tamén dará a coñecer a súa proposta de estudos ós case 90 preuniversitarios inscritos neste Campus. A Escola de Imaxe e Son é o único centro en Lugo que imparte ensinanzas relacionadas coa familia profesional do audiovisual. No centro pódense estudar os ciclos superiores de Produción de Audiovisuais, Radio e Espectáculos así como o de Realización de Audiovisuais e Espectáculos.\nII Campus Científico Técnico\nO Campus de Verán Científico Técnico de Lugo ten como obxectivos fomentar o interese do alumnado preuniversitario pola ciencia e a tecnoloxía ó tempo que informar das titulacións relacionadas con elas no Campus de Lugo, e das súas saídas laborais. Esta actividade é de marcado carácter práctico, e conta con obradoiros e presentacións de proxectos científicos e técnicos nos que o alumnado ten un contacto directo coas diversas ramas da ciencia e da tecnoloxía.


Inicio/Concellos/Récord de participación no VIII Concurso de Microrrelatos Ribeira Sacra-Parada de Sil\nA palentina Encarna Ruíz Rodríguez facíase co primeiro premio, dotado con 1.000 euros, polo traballo "Una Vida de Película"\nMáis dun milleiro de traballos se presentaban na oitava edición do Concurso de Microrrelatos Ribeira Sacra-Parada de Sil, que convoca este concello ourensán. “Este ano batéronse todos os récords pois presentáronse 1.044 participantes, o que dá unha idea da difusión do mesmo e do arduo traballo do xurado composto por Antonio Carreño, catedrático emérito da Brown University e veciño de Parada de Sil, polo profesor e ex director do IES Otero Pedrayo de Ourense, Arturo Fernández; e polo Inspector de Ensinanza Delfín Caseiro, a quen lle agradezo o seu traballo de moitas horas de xeito totalmente desinteresado”, sinala o alcalde de Parada de Sil, Aquilino Domínguez.\nNeste martes 2 de xuño o Concello facía públicos os nomes dos ganadores desta edición. Co primeiro premio, dotado con 1.000 euros, alzábase a palentina Encarna Ruíz Rodríguez co microrrelato titulado “Una Vida de Película”.\nO segundo (500 euros) e o terceiro premio (300 euros) quedaban en Galicia, sendo, respectivamente, para Nones Araújo Fernández de Vigo co traballo “A preñez Desiguala” (escrito en galego) e para a coruñesa Siddharta Álvarez Sánchez co microrrelato titulado “Café Solo”. Este terceiro premio non estaba nas bases, pero o xurado propúxoo “dada a alta calidade dos concursantes e a elevadísima cantidade”.\nDende o Concello de Parada Sil destácase a participación neste concurso de escritores de toda España, de moitos países de América como Ecuador, Colombia, Cuba, Venezuela e especialmente Arxentina con cerca de 50 participantes. Tamén hai microrrelatos chegados dende Canadá, EE.UU. e de Israel e dende outros países europeos.\nO alcalde Aquilino Domínguez amosa a súa satisfacción polo que significa esta participación que serve, “ao mesmo tempo, para difundir a Ribeira Sacra así como para animar a escribir”.\nA entrega de premios farase previa comunicación aos interesados “ao non poder celebrarse o acto no que estaba previsto”, segundo informa o Concello de Parada de Sil.\nalcalde aquilino concello concurso domínguez galego ganadora literatura microrrelatos parada de sil participación premios récord xurado


Chega dende o Portal da Lingua un concurso para homenaxear a Xela Arias - Código Cero - Diario Tecnolóxico de Galicia\nChega dende o Portal da Lingua un concurso para homenaxear a Xela Arias\nluns, 11 de xaneiro do 2021 Sandra Rivadulla\nA Secretaría Xeral de Política Lingüística vén de convocar un concurso co que pretende homenaxear a Xela Arias, a autora premiada no Día das Letras Galegas neste ano 2021. Os participantes deberán elaborar unha exposición sobre as obras, época e lingua da autora. Poderán presentarse no concurso os centros docentes de ensino público non universitario que dependan da Consellería de Cultura, Educación e Universidade. Esta actividade será unha das iniciativas do Portal da Lingua, www.lingua.gal, para celebrar as nosas letras neste ano entrante.\nEn total, concederanse dous premios, un por cada categoría participante. A categoría A será válida para os nenos e nenas que estuden educación infantil e primaria, mentres que na categoría B loitaran os mozos/as de educación secundaria obrigatoria, bacharelato, formación profesional e ensinanzas de réxime especial. O centro gañador recibirá un premio de 2.000 euros por cada categoría.\nTamén poderán participar os profesores dos establecementos escolares. De feito, aqueles que participen de forma activa no proxecto, recibirán unha certificación. Polo primeiro premio, se lles concederá un título de innovación educativa, cunha equivalencia de 20 horas de formación permanente (30 horas para os coordinadores).\nEn todo momento cumpriranse as medidas sanitarias e os protocolos COVID – 19. Por iso, os traballos da exposición serán de 2 formas diferentes. Poderanse realizar 10 carteis, de 70 por 50 centímetros, en disposición vertical (todos deben incluír a frase DÍA DAS LETRAS GALEGAS 2021 e o nome da autor/a) ou unha guía didáctica dunha extensión máxima de 32 páxinas, que conterá unha serie de actividades para cada cartel (incluirá portada e contraportada, índice, biografía e bibliografía). Os traballos serán orixinais, con técnica libre e cores a elixir. As imaxes deben levar citas textuais e os materiais audiovisuais teñen que ser de balde.\nTodos aqueles centros que se queiran presentar, terán que facelo antes do día 1 de marzo. As categorías seleccionadas serán impresas en formato dixital e publicadas no Portal da Lingua Galega da Secretaría Xeral de Política Lingüística.


Da letra de Pedro Feijoo, produtor musical e baixo de Lamatumbá, no seu libro ¡Viva o Fu Remol! este moucho sabe de curiosidades lingüísticas ben boas: ao parecer coa eclosión no seu momento da banda de Toñito de Poi Galicia enteira inzouse de grupos musicais que cantaban os seus temas con seseo e gheada facendo tremer as pedras de Mazarelos onde sisudamente se puxeron os marcos das isoglosas do galego.\nOutra máis, esta do español, pero é ben curiosa: canturreaches algunha vez a Mecano? canturreaches esa de “y tu contestastes que no”? repararas na cagada lingüística?\nE por último unhas sisudas palabras que non só aplicables aos furremoleiros principiantes: “O galego é un idioma coma calquera outro [...] que, ademais de ser noso, tamén ten unha serie de condicións propias, como o acento, pronuncia ou gramática”.\nUn, dous, tres responda outra vez: colectivos aos que lles son aplicables estas palabras? aos políticos, aos presentadores de televisión, ás azafatas de congresos que falan galego cando hai congreso, ás escasas dependentas do Corte Inglés que falan galego, ao funcionariado, etc.\nollada d'omouchoasexante ás 10:23


Enerxía da auga e do vento (1ª parte)\n02:10 Mércores, 06 de Xullo de 2022\nE se o vento traballase para nós...?\nE se a tecnoloxía e a ciencia traballasen para o pobo...? Durante décadas o movemento ecoloxista mundial insistiu na crítica ás enerxías sucias, e á produción enerxética nuclear, promovendo as enerxías renovábeis e sustentábeis. Mais no momento actual asistimos ao rexeitamento público diante da instalación da maioría dos parques eólicos, medio de produción de enerxías renovábeis, o que provoca unha profunda contradición social. Máis, de onde vén e cara a onde se orienta este rexeitamento?\nImpactos da xeración de enerxía en Galiza\nOs enormes impactos ambientais causados na nosa terra pola xeración de enerxía non foron aínda reparados e moitas das afeccións ambientais son mesmo irrecuperábeis. A obtención de enerxía a partir dos combustíbeis fósiles e da auga provocaron inmensas alteracións ambientais con drásticas modificacións da paisaxe: desaparición de especies e hábitats, contaminación atmosférica, chuvia ácida, desprazamento poboacional e mesmo desaparición de aldeas enteiras. Consecuencias que traspasaron as nosas fronteiras físicas e xeracionais. Afortunadamente, a mobilización social evitou a instalación dunha central nuclear no norte de Galiza, que tería agravado aínda máis aínda esta situación. Toda esta degradación ambiental remata afectando á saúde, e ao benestar. A sociedade non se sente compensada polos beneficios xerados pola propia produción enerxética. Non é suficiente ter luz na casa, cando ademais temos que pagala a igual custe que os non produtores.\nImpactos dos encoros\nA pesar de que a enerxía hidráulica debería ser unha enerxía renovábel, pois fai uso do ciclo da auga e da forza da gravidade, o elevado impacto das construcións para xerala fai que non sexa considerada un xeito de produción de enerxía limpo. A destrución dos ríos do noso país provocada polos encoros foi unha das máis grandes perdas ambientais na nosa historia. Por poñer un exemplo, o curso do río Tambre, o terceiro de Galiza, foi cortado a poucos quilómetros da súa desembocadura, onde ao pouco tempo de erguer o muro da presa, pechando a caída natural das augas fluviais na Ría de Noia, milleiros de lampreas, anguías, zamborcas, salmóns e reos que procuraban subir ás cabeceiras do río, paraban ao pé da presa e eran tirados da auga a paladas dado que chegaban ao pé dunha barreira insalvábel sen poder continuar o seu natural camiño. En poucos anos rematou a entrada masiva de peixes no río procedentes das augas oceánicas a través da Ría de Noia que perdeu así un dos valores naturais, e dos recursos, máis importantes deste río. O impacto social da construción das presas foi tamén enorme pois a maquinaria de construción acompañouse da maquinaria represiva mediante a imposición da obra, a expulsión da veciñanza das terras anegadas e a usurpación do territorio privado ou comunal. Así, dende o inicio, unha grande parte da sociedade galega sufriu e sentiu a produción enerxética coma un espolio. Mesmo o goberno Fraga, promotor do produtivismo capitalista e herdeiro do "desarrollismo franquista", non podía pasar por menos que por impoñer e crear tamén o seu "pantano": no ano 1998 os señores Cuíña e Palmou, rodeados de antidisturbios, inauguraron a presa do Umia, construída de xeito ilegal, como recoñeceu o Tribunal Superior de Xustiza de Galicia, por usurpación dos terreos aos seus propietarios. Daquela, a xustificación da súa construción eran as inundacións, hoxe en día, as últimas inundacións de Caldas de Reis foron provocadas polo desaugadoiro do propio encoro. Os problemas actuais dos encoros son, se cabe, máis acuciantes co paso do tempo, pois ademais de todos os impactos causados e da destrucción ambiental que provocaron, na actualidade hai que sumarlle a eutrofización e o acúmulo de sedimentos. Hai que ter conta que algúns encoros superan os 50 metros de profundidade, algo insólito nas augas continentais do noso país. A esas profundidades, os procesos biolóxicos provocan un grande consumo de osíxeno e mudan as características das augas, converténdoas nun veleno mortal cando saen polos desaugadoiros do fondo da présa, matando todo o que atopan con vida no río. No último ano foron baleirados diversos encoros provocando un grande impacto, pois liberaron milleiros de toneladas de sedimentos anóxicos, sen osíxeno, río abaixo. Mesmo as grandes acumulacións de auga poden alterar a dinámica xeolóxica en áreas determinadas, pois os cursos fluviais moitas veces discorren por fallas ou descontinuidades xeolóxicas, como xa se ten apuntado nos tremores de terra preto dos grandes embalsamentos de auga do interior de Galiza.\nEmbalses e aeroxeradores\nQuizais se a instalación de parques eólicos levara aparellada un proceso de desmantelamento simultáneo de embalses, a sociedade sentiría un alivio na súa conciencia e faría menos oposición aos mesmos. Mais dende o punto de vista técnico non semella posíbel esta substitución xa que hai un problema sen resolver na xeración das enerxías alternativas: non está resolto o almacenamento da enerxía que se xera. No caso da enerxía hidráulica, o xeito de acumular o potencial enerxético antes de producilo é mediante o embalsamento da auga antes de caer río abaixo. Co vento isto non é posíbel, a tecnoloxía limítase a axustar o funcionamento da entrada na enerxía producida na rede. Hai opinións a respecto de que a enerxía eólica non debe superar o 15% da produción enerxética a causa da súa grande variación e a falta de sistemas de almacenamento. Mesmo hai deseñados mecanismos de consumo enerxético de orixe eólico para o bombeo de auga reenchendo presas que logo xerarán máis enerxía, nun absurdo ciclo de xeración e consumo enerxético sen fin, mais que en realidade sempre tende a ser deficitario. Os ensaios para o almacenamento da enerxía eólica pasan polo hidróxeno ou mediante o bombeo de aire comprimido a depósitos subterráneos que permitan xerar enerxía co seu movemento cando se precise, mais ten o inconveniente da variación de temperatura no proceso o que provoca un novo consumo enerxético. Este feito enténdese a nivel social como un espolio máis a sumar á non recuperación dos danos medioambientais históricos.\n2 comentarios | 8920 lecturas\n[13-01-2011 13:20] A Bouza de Coia, Vigo. comentou:\nMeus parabéns, moita materia para unha oportuna reflexión individual e colectiva. Grazas.\n[13-01-2011 11:37] Xavi comentou:\nMoi clarificador! Agardo con interese a segunda parte. Parabéns polo artigo.


O goberno local testa no CEIP Escultor Acuña rutas seguras para o alumnado\nO alcalde anunciou este martes esta nova proposta en materia de seguridade viaria nos colexios, segundo a cal o goberno de Vigo establece rutas seguras para que os nenos e nenas de Primaria accedan ao centro educativo de forma autónoma. Os itinerarios, xa iniciados no CEIP Escultor Acuña de forma experimental, están marcados con pegadas de dinosauro.\nCaballero felicita aos traballadores e dirección de Benteler polo seu décimo aniversario\nAbel Caballero participou este martes no acto de celebración do décimo aniversario da factoría de automoción, situada no Parque Tecnolóxico e Loxístico de Valladares, onde felicitou aos traballadores e aos directivos polo "gran traballo" que levan adiante.
\nO goberno vigués instala un pavimento experimental no paso de peóns do ascensor de Menéndez Pelayo\nCaballero informou hoxe martes da instalación dun novo pavimento, "experimental", no paso de peóns sobreelevado de Menéndez Pelayo, fronte ao ascensor inclinado que conecta coa Avenida das Camelias. O alcalde explicou que é "moi visible" para vehículos e peóns e ten un compoñente adherente para axudar á freada.
\nO alcalde traslada o pesar da cidade polo pasamento de Vázquez Gil, cronista oficial\nAbel Caballero trasladou este martes o pesar e o pésame á familia de Lalo Vázquez Gil, o cronista oficial da cidade, falecido recentemente. O rexedor lamentou a perda dun "gran vigués, un bo amigo, comunicador e observador da cidade", mais valorou que "permanece a súa obra, o seu traballo e a súa amizade".\nVigo impulsa o primeiro Festival de Poesía POEMARIA 2016\nAbel Caballero presentou hoxe martes esta nova proposta cultural -este venres e sábado en distintos espazos da cidade-, que procura dar visibilidade ás mulleres na poesía. Xunto ás mellores voces galegas, Poemaria trae a Vigo a recoñecidos artistas do resto de España nun amplo programa dirixido a todo tipo de públicos.


Os esgrimidores pertencen a unha escola de pensamento que considera a armadura que visten a maioria dos soldados no combate coma o seu peor inimigo. Ainda que a armadura pode reducir un golpe, se se evita o golpe o defensor queda completamente ileso. Ser capaz de esquivar con seguridade calquera movemento ofensivo é un luxo que só se poden permitir os de corpo esvelto, e polo tanto só para aqueles que soportan un rigoroso adestramento.\nEquipados só cunha daga e cun sabre, os esgrimidores son rápidos e útiles en moitas situacións nas que os seus compañeiros acoirazados están en desvantaxe. Gozan danzando en círculos arredor de tropas coma a infantería pesada, ríndose do peso da súa armadura.\nAvanza dende: Avanza a: Duelista\nsabrefolla4 - 4corpo a corpo


Publicado por Caracochas ás 20:47 2 comentarios\nN42° 41.372' W008° 11.598'\nQuen ten un amigo ten un tesouro, e un deses amigo, José Laxe, foi quen nos recomendou esta ruta. A ruta do muíño de Cuiña é un roteiro homologado que transita polo concello de Lalín. É unha ruta moi atractiva, con moita zona de río e fraga, pero tamén pola típica paisaxe da comarca do Deza, con pradarías, aldeas, pazos ou pontes medievais. Faranos pasar unha boa xornada de sendeirismo, si ben o trazado con multiples cruzamentos entre a propia ruta fará que a súa marcha sexa un pouquiño máis complexa, ao non poder despistarnos na marcha.\nEste roteiro está perfectamente trazado e organizado, e iso é evidente xa desde o principio, conta con unha gran área de estacionamento ao inicio do recorrido. Deixamos o coche, puxemos as botas, acendemos o GPS e puxémonos en marcha en dirección descendente. En poucos metros xa atopamos o muiño de Cuíña, que da nome a esta ruta, unha antiga construción para moer gran, que aínda está en plena actividade.\nNon imos a entrar na área do muíño, senón que tiraremos estrada arriba ata pasar a primeira curva onde seguindo as marcas o camiño adéntrase na fraga. Imos a carón do chamado regueiro de Santa Lucía, un treito cuberto por árbores autóctonas, un camiño que pasará a carón de varios muiños de auga, xa abandonados e perfectamente mimetizados co entorno. Nestes primeiros metros podemos ver un pequeno salto de auga, de uns catro ou cinco metros nos que o Santa Lucía se despeña buscando o Deza.\nSeguimos o noso camiño, e uns metros máis abaixo, e xa próximo á desembocadura do regato no Deza, teremos que atravesalo sobre unha gran árbore caída a modo de ponte. Esa árbore está aí para facer esa función, con unhas cordas tensas a modo de pasamáns e unha malla metálica sobre a cortiza para evitar caídas ao río.\nChegamos ao Deza, pero o sendeiro é semellante e agradable, estreitiño, próximo ao río e cuberto por carballos e algún que outro castiñeiro. Pouco despois de pasar baixo a ponte de vía férrea o trazado alónxase do Deza para ir gañando altura, aparecen os primeiros piñeiros e xa algunha explotación agraria e unha gran queixería. Nos seguiremos polo Camiño de Prata, que levan aos peregrinos a Santiago ata a Ponte Taboada.\nA Ponte Taboada é unha das paradas obrigadas de este roteiro. Unha maxestuosa ponte románica formada por un gran arco de medio punto que arranca sobre dúas penas nas ribeiras do Deza. Actualmente une os concello de Lalín e Silleda, e está en desuso. En outro tempo era paso obrigado para os camiñantes que transitaban de Ourense a Compostela. Na banda de Silleda atópase unha inscripción en pedra que indica que a súa fábrica data da era do 950, o que ben sendo o noso ano 912. As lendas da zona din que é romana, pero de iso non hai presenza, o que sí indica o seu nome é a presenza de unha antiga ponte de taboas, Pons Tabulata.\nA ruta continúa sen cruzar a ponte, pasaremos a través de un pequeno portillón na entrada do mesmo. Non debemos deixar atrás sen visitar as ruínas da antiga fábrica da luz. O treito continua co Deza de veciño uns cincocentos metros ata a unión deste co seu afluente Asneiro. Unha reviravolta farános ascender pouco a pouco entre o monte buscando as zonas altas da ruta. Ollo que nós en este treito despistámonos e fixemos unha pequena derivación de preto de un quilómetro por estar ao que non hai que estar.\nO camiño morre nun cruce onde se mesturan as mil posibilidades da ruta, sobre un poste, media ducia de indicacións que nos poden facer dubidar, si miramos a pantalla do GPS sobre o punto catro posibles traxectorias. Sinxelo, collemos a nosa esquerda en direción ao pazo de Liñares, que si ben é unha pequena derivación paga moito a pena. Cando chegamos estaba pechado, e só o poidemos ver desde a porta de entrada. O pazo de Liñares actualmente pertence ao concello de Lalín e emprégase como sala de conferencias e ten parte do museo arqueolóxico de Pontevedra. BIC dende 2009, en outros tempos foi un edificio de referencia, en poder da familia Taboada, e na que pasaron tempadas entre outros ilustres, Ramón Cabanillas, Otero Pedrayo ou Emilia Pardo Bazán. Os pazos eran as casas de poder na Galicia Moderna, cando xa as casas fortes non eran precisas, e onde a abundancia de millo enchían os buches dos fidalgos que se fixeran fortes nunha Galicia sen nobreza señorial que facía séculos fuxira a Castela.\nContinuamos a marcha por un territorio máis humanizado. A contorna está salpicada de pequenos bosques, moitos prados e pequenos grupos de casas. En un principio imos baixando por camiños de carro cubertos ata chegar ás ribeiras do Asneiro, para despois volver a subir atravesando a aldea de Eirexe ata chegar ao cruce múltiple.\nDesde este cruce ata o punto no que empezamos a andaina quedan dous quilómetros por adiante. Levamos un bo anaco por unha zona na que a verdade é que o encanto inicial se esvaeceu, pouco a pouco o camiño volve a orientarse cara o Deza e a súa fraga. A verdade é que nós estabamos bastante cansos e tiñamos ganas de rematar a xornada, e pese a ser unha ruta ben bonita, xa todo sobraba.\nChegamos de novo ao punto de inicio, sentamos un anaco e aproveitamos para alimentarnos. Cheos de forza optamos por continuar co trazado. A esta ruta quedáballe unha volta que arrancaba e remataba neste punto, uns tres quilómetros por camiños rurais, que cheos de enerxía víanse de outra maneira. O primeiro elemento polo que pasaba esta ruta era unha vella curtiduría, denominada de Manuel Cortizo. Neste concello houbo ata catro factorías de curtido de peles, e en concreto esta estivo operativa dende o século XVIII ata mediados do século XX.\nContinuamos marcha na busca de novo do regato de Santa Lucía, pero non só o achamos a el, senón tamén unha pequena capela homónima do século XVIII e con forma de L. Parece que ten bastante apego entre os veciños, e o 25 de decembro celébrase unha pequena romaría.\nContinuamos regato abaixo e atopamos un pequeno muíño de Santa Lucía, que sorteamos coa axuda de unha escada. En poucos metros remataremos a ruta no muíño de Cuíña.\nFacédea, non vos arrepentiredes, e xa nos diredes como vos foi.\nPublicado por Caracochas ás 20:44 0 comentarios


Recital poético nunha adega valdeorresa\nInicio/Cultura/Recital poético nunha adega valdeorresa\nA Coroa, na Rúa, acollía a oitava edición do Encontro de Poetas\nA poesía e o mundo do viño danse a man dende o ano 2008 nunha xornada de convivencia moi especial que ten como escenario a adega ruesa A Coroa: o “Encontro de Poetas”. Na súa oitava edición esta cita reunía a unha ducia de autores galegos e tamén do Bierzo que compartían o día 5 de marzo. Este ano os poetas realizaban unha visita ao Mosteiro de Xagoaza (O Barco) antes de degustar o tradicional xantar na Coroa, nesta ocasión a base de paella e varios doces caseiros.\nPola tarde protagonizaban un recital poético, aberto ó público nas mesmas instalacións da adega. Unhas vinte persoas desfrutaban desta actividade, cuxa temática nesta era a “A Xustiza é a Lei”. No recital participaban os poetas Rosa Dios, Jesús, Emma, Paco, Rochi, Nolím, Loli, Alfonso, Ramón Porto, Diana, Carlos Rafael, Rosa. Voces moi distintas con estruturas métricas e estilos tamén diferentes. Ademais a velada era amenizada musicalmente por o cantautor Nacho Martínez, de O Courel.\nA Coroa A Rúa cantautor courel encontro Mosteiro poesía poetas xagoaza


Dous detidos en relación con empresas fraudulentas de xestión de residuos usados en hostalaría\nActualizado 16/05/2018 10:36:14 CET\nOs arrestados facíanse pasar por membros das empresas prexudicadas para subtraer bidóns e aceite\nA Guardia Civil de Boiro detivo a dúas persoas, unha de Pontevedra e outra da Coruña, e procedeu á investigación dunha terceira, veciña de Sevilla, relacionadas con dúas empresas fraudulentas de reciclaxes e valoración de aceites usados procedentes do sector hostaleiro.\nSegundo informou o Instituto Armado, a todos eles acúsaselles de ser presuntos autores de varios delitos contra a propiedade, concretamente, un delito de furto continuado, outro de estafa e un terceiro de receptación de efectos subtraídos, así como outro de falsidade documental.\nA investigación, no marco da denominada 'Operación Aseiteiro', iniciouse por mor da denuncia interposta por un empresario xestor de residuos autorizado da comarca do Barbanza, pola subtracción duns bidóns de aceite.\nIso derivou na investigación "dun complexo armazón empresarial mediante supostas irregularidades e prácticas ilícitas na xestión do aceite vexetal usado".\nA tenor das denuncias presentadas por outros empresarios do sector da provincia da Coruña e Ourense, a Benemérita resaltou que se calcula que os autores chegaron a facerse cunhas 11 toneladas de aceites e outras graxas vexetais, así como máis de 240 bidóns, todo iso cun valor estimado contorna aos 6.500 euros.\nA suposta trama consistía en que operarios das empresas denunciadas recollían os bidóns e o aceite usado facéndose pasar por empregados de empresas autorizadas. "Nalgún caso detectouse que, para consumar o engano, mesmo portaban o logotipo da firma dunha das empresas denunciantes", concretan as mesmas fontes.\nDoutra banda, unha das empresas investigadas, "para dar maior autenticidade á transacción", subliña o Instituto Armado, dotaba aos hostaleiros de xustificantes de recollida de residuos e certificados nos que constaban selos dun organismo certificador internacional da Unión Europea para o control da trazabilidade do aceite usado e o seu destino para a produción de biodiésel, carecendo esta empresa de tal certificación.\nDurante as xestións realizadas pola Guardia Civil, púidose verificar que esta mesma empresa ofertaba centos de bidóns usados provenientes da recollida de aceites usados nunha páxina de anuncios de Internet, moitos deles pertencentes ás empresas denunciantes, os cales foron vendidos a terceiras persoas.\nNo que respecta aos aceites usados, as investigacións realizadas permitiron concluír "que o seu destino principal era ser vendido para a produción de combustible biodiésel en plantas industriais situadas en Portugal", recalca a Guardia Civil.\nAdemais das dilixencias penais instruídas, ao constatarse a carencia por parte desta empresa da correspondente autorización para a recollida e almacenamento de residuos de cociña aceites usados, procedeuse a pór os feitos en coñecemento da Consellería de Medio Ambiente da Xunta.\nDoutra banda, coa colaboración da patrulla do Servizo de Protección da Natureza da Coruña procedeuse a realizar unha inspección nunha nave loxística situada na localidade de Curtis, propiedade dunha terceira empresa vinculada cunha das anteriores, e onde se localizaron numerosos bidóns que foron recoñecidos como os subtraídos a unha das empresas denunciantes.\nNesta mesma inspección, ademais de constatar que a empresa carecía da correspondente autorización para a almacenaxe e valoración de aceites usados, denunciáronse outras "moitas irregularidades", asegura o Instituto Armado, con esta actividade.


A muller agredida polo seu marido nun hotel de Vigo sofre tensión postraumática e lesións 'de gran intensidade' - Pontevedra Viva\nXoves 30 de Xaneiro, 2020 ás 17:44 do Xoves 30 de Xaneiro, 2020\nA sección cuarta da Audiencia Provincial de Pontevedra deixou visto para sentenza o xuízo contra o empresario de portugués Carlos Inácio Pinto, acusado de presuntamente tentar asasinar á súa esposa nun hotel de Vigo golpeándoa reiteradamente cunha maza e tentando asfixiala. Tras dous días de vista oral, o segundo xuízo contra este millonario do país veciño ha terminado este xoves co testemuño dos forenses do caso, que ratificaron os seus informes, como xa fixeran en marzo de 2019.\nOs forenses ratificaron que a vítima sofre un cadro de tensión postraumática compatible cos feitos que se atribúen ao seu marido e que no relato dos feitos que ela fai "non se percibe" fabulación, senón que é compatible con "sufrir unha experiencia onde vexa perigar a súa integridade física".\nVarios grupos de especialistas declararon na sala de vistas e sinalaron tamén que a muller sufriu dúas lesións na cabeza, unha na boneca, outra no xeonllo, unha no nocello e máis no pescozo, ademais de hematomas. As lesións na cabeza "non son todas lineais", pero si compatibles con facerse co mesmo "obxecto romo". Trátase de "lesións de gran intensidade" resultado de "un impacto moi grande" e tamén se apreciaba nela unha lesión compatible cun intento de estrangulamiento.\nO xuízo quedou visto para sentenza despois de que o fiscal elevase a definitivas as súas conclusións provisionais, segundo as cales considera que o acusado é autor dun delito de asasinato en grao de tentativa e debe ser condenado a 12 anos de prisión, dez anos máis de orde de afastamento e 15.000 euros de indemnización.\nNa anterior ocasión na que se xulgou este caso, o xuízo acabou nunha condena de once anos e catro meses de prisión como autor dun delito de asasinato en grao de tentativa. Agora que o caso regresou á mesma sala da Audiencia por orde do Tribunal Superior de Xustiza de Galicia (TSXG) o fiscal mantén a mesma acusación, aínda que a acusación particular eleva a petición de condena e reclama unha indemnización maior, pois a vítima leva varios meses máis de tratamento psicolóxico.\nPola súa banda, a defensa pide a absolución do acusado ou, de forma alternativa, recoñece que, no caso de que sexa condenado, atribúaselle un delito de lesións, non de intento de asasinato.\nO tribunal que xulga os feitos é diferente ao de fai dez meses, pero o resto do xuízo está a repetirse. Este xoves, na segunda sesión da vista oral, os policías que investigaron os feitos reiteraron as súas conclusións de investigación que acabaron con Carlos Inácio Pinto en prisión. Ademais, un deles sinalou que o acusado recoñeceu, tras as agresión e antes de ser trasladado a un hospital por unha patoloxía cardíaca, que comprara unha maza o día anterior nunha ferraxería. A maza foi a arma coa que se realizaron as lesións.


A lingua que namora - Alberto Núñez Feijóo - Galiciae\n17 mayo 2018 14:05 h.\nMaría Victoria Moreno definiu a súa relación co galego como unha historia de amor. Esa historia de amor, repetida polas galegas e galegos de hoxe e de mañá, será a mellor garantía de que se cumpran as ‘mil primaveras’ de Álvaro Cunqueiro\nopinion Alberto Núñez Feijóo día das Letras Galegas\nNON É frecuente nestes tempos que unha lingua apareza asociada coa palabra amor. Os idiomas adoitan conxugarse con utilidade, reivindicación ou termos análogos, quedando o aspecto sentimental relegado ou simplemente esquecido. No caso do galego esta anomalía non resulta estraña. Un repaso ás escritoras e escritores homenaxeados no Día das Letras Galegas revela que a querenza pola fala ocupa un lugar preferente entre os motivos que levan a expresarse literariamente en galego. Ocorre tanto nos creadores que o teñen como lingua nai como naqueles outros en que é unha lingua aprendida ou recuperada.\nNo caso de María Victoria Moreno, ese amor é tan forte que fai que unha nena nacida e criada en Estremadura e logo estudante en Barcelona e Madrid se namore dun idioma que naquel momento sufría todo tipo de incomprensións oficiais e vivía afastado dos grandes circuítos culturais. Ese idioma acóllea e ela corresponde cunha obra literaria e docente que deixa unha fonda pegada nos seus lectores e escolantes. Nin sequera a morte puido separar ese matrimonio entre María Victoria e o galego, como demostra a súa elección para protagonizar este 17 de maio e o entusiasmo con que o IES Gonzalo Torrente Ballester de Pontevedra, onde ela exerceu o maxisterio, celebra a súa memoria.\nO amor foi a causa de que María Victoria decidise vivir no galego e tamén a gran directriz da súa obra. Ninguén mellor que ela para desmentir a idea de que a letra "con sangue entra". As letras que escribe ou ensina persuaden, suxiren, animan, porque o respecto que sente por nenos e mozos desbota calquera adoutrinamento. A nosa escritora abre para eles camiños por percorrer en liberdade e convivindo con opinións distintas. A Galicia libre e tolerante de hoxe débelle moito a mestres como María Victoria Moreno, que souberon entender a educación nun sentido amplo no que tamén se aprende a convivir cos outros.\nEste Día das Letras axúdanos a entender que para a plena recuperación dunha lingua como a nosa son necesarias regulacións legais, disposicións educativas e normativas administrativas que promovan e protexan a fala, pero tamén que todas esas ferramentas deben complementarse coa empatía e a cordialidade para chegar ao ánimo dos falantes e instalarse neles dunha maneira efectiva e duradeira.\nMaría Victoria Moreno definiu a súa relación co galego como unha historia de amor. Esa historia de amor, repetida polas galegas e galegos de hoxe e de mañá, será a mellor garantía de que se cumpran as 'mil primaveras' de Álvaro Cunqueiro. Consonte ese ideario, a Xunta de Galicia está a elaborar un Plan de dinamización da lingua galega na mocidade que anime os máis novos a usar libremente o idioma que nos singulariza.\nAo redor dos mesmos valores que encarna a protagonista do Día das Letras Galegas, Galicia construíu un modelo de convivencia lingüística que parte do principio de que nin as falas nin os seus falantes son adversarios. Un modelo que se inspira na vivencia e na convivencia cotiá da xente e respecta por riba de todo a súa liberdade. A nosa fala esmoreceu sen liberdade e rexorde con ela. Correu perigo nun país privado de Autonomía e recupera a esperanza coa Constitución, o Estatuto e as leis do noso autogoberno.\nA fala que tanto amaba María Victoria Moreno é unha fala inclusiva. Convida os alleos e os propios que aínda non a falan. Pertence a todos.\nNun dos seus libros a escritora afirma que "as persoas estamos feitas para levar adiante os proxectos máis fermosos". En Galicia abundan esas persoas e entre os seus proxectos sempre actualizados está a plena recuperación da fala coa que nos relacionamos co mundo. A lingua é unha ponte máis entre nós, unha ponte fermosa que quixo cruzar María Victoria Moreno levando consigo unha mensaxe cordial que perdura e nos compromete.


Unanimidade do Pleno de Noia para impulsar a mellora do Muelle do Marqués, dos parques infantís e iniciar as xestións na Xunta para o centro de día e a escola infantil | Xornal Galicia Norte\nUnanimidade do Pleno de Noia para impulsar a mellora do Muelle do Marqués, dos parques infantís e iniciar as xestións na Xunta para o centro de día e a escola infantil\nA unanimidade foi a protagonista da sesión plenaria ordinaria de xuño celebrada na noite de onte martes en Noia, pois todos os asuntos da orde do día foron aprobados co apoio de todos os grupos municipais e mesmo sen debate, coa única excepción da moción da Marea Cidadá de Noia.\nAsí, o pleno respaldou as dúas mocións do PSdeG-PSOE nas que pedía que o Concello de Noia limpe o Muelle do Marqués e elabore un proxecto para a súa posta en valor. Así mesmo, aprobouse unha moción na que se pedía unha actuación inmediata nos xogos dos parques infantís do municipio e presentar un plan de conservación e mantemento dos mesmos antes de finais de 2018. Unha moción á que se engadiu unha emenda do BNG para a creación de espazos e xogos inclusivos para nenos/as con diversidade funcional.\nNeste sentido, cómpre lembrar que o Concello de Noia está a acometer melloras no parque infantil do Campo das Rodas e que ao longo do ano realiza diversas actuacións de mantemento nos distintos parques municipais, as últimas esta mesma semana no parque do paseo marítimo, xa que algúns dos xogos se viron danados despois da festa do San Xoán.\nCentro de día e escola infantil\nTamén se aprobou por unanimidade a moción da Marea de Noia na que se pedía instar aos grupos no Parlamento a que apoien a Proposición Non de Lei para que a Xunta inicie as xestións para dotar a Noia dun centro de día e dunha escola infantil pública. Así mesmo, acordouse instar á Xunta a buscar unha solución ás vacacións do persoal de pediatría en Noia.\nO debate xurdiu nos datos utilizados polo voceiro da Marea de Noia, Manuel Seijas, durante a presentación da moción, pois falou da existencia de listas de espera nos centros de día da comarca mentres Noia “presenta unha poboación moi envellecida, pois cuatriplica a ratio de poboación envellecida”, e da existencia de 410 nenos/as menores de 3 anos aos que non poden dar resposta dende a iniciativa privada. O concelleiro de Cultura, Xosé Pérez, indicou que “pese a que estamos a favor da parte dispositiva da moción, si queremos matizar cousas como que as garderías de Noia, algunhas con 30 anos de experiencia, non están saturadas. Pola tarde non están nin ao 40%. E o cento de día de Lousame non está saturado, non enganemos a ninguén”.\nPola súa banda, o alcalde de Noia, Santiago Freire, lembrou tamén que se incrementaron a concesión de Bonos Concilia para os usuarios das garderías privadas do municipio e que “en moitos dos casos o coste é menor que o que terían nunha escola pública. Ademais, tamén temos que ser conscientes de que hai tres escolas infantís privadas que prestan servizo coa calidade asistencial equiparable ao dunha escola pública e que aínda que haxa 410 nenos/as censados, non todos fan uso desas instalacións”. Tanto Xosé Pérez como Santiago Freire tamén chamaron a atención sobre que a apertura dun centro público podería ter a súa repercusión sobre o emprego existente no sector nestes momentos.\nAsí mesmo, Freire lembrou que tanto os centros de día de Outes como de Lousame foron creados de xeito comarcalizado e que xa acollen usuarios de Noia, “que recollen no seu domicilio e que, no caso de Lousame, temos a pouco máis dun quilómetro do centro de Noia”. Finalmente, sobre o tema de pediatría, Freire explicou que “aínda que Sanidade quere cubrir as baixas por vacacións, non hai lista de substitutos en disposición de ocupar esas prazas” e apuntou que “se vai reforzar o servizo de Lousame cun profesional, o que tamén suporá un reforzo”.\njunio 27, 2018\tpor xornal norte\tComments are off 135 visitasen Concellos, Noia\nSiguiente: Os 20 alumnos do Obradoiro de Emprego de Miño, Paderne e Pontedeume formáronse nos sectores de xeriatría e dependencia\nAnterior: O Concello de Lousame convoca cursos de informática para nenos de 4 a 11 anos durante os meses de xullo e agosto\nO Concello habilita un servizo temporal de información sobre o procedemento de regularización catastral\njunio 15, 2017\tComments are off 192 visitas\nVeciños e veciñas poderán formular as súas dúbidas do 19 ao 30 de xuño nos ...\nA aceptación dos Sábados de portas abertas do Goberno Local obrigou a ampliar o horario establecido\nfebrero 29, 2016\tComments are off 574 visitas\nComo cada último sábado de mes o Concello de Ordes volveu a estar a disposición ...\nVista Alegre acolle esta fin de semana o XI Torneo Fútbol 8 S.D. Club Órdenes\njunio 9, 2016\tComments are off 529 visitas\nMáis de 300 nenos e nenas das categorías biberón, prebenxamín, benxamín e alevín dun total ...


Leccións de Toni Cantó a Martiño Noriega – Cousas de Imeneo\nLeccións de Toni Cantó a Martiño Noriega\ncousasdeimeneo\tCousas de Galiza,Cousas do Mundo,Uncategorized\t Abril 8, 2015 1 Minute\nToni Cantó, ex-deputado de UPyD, non é santo da miña devoción – que quede claro-, mais o xesto político do actor valenciano non só lle honra, senón que debería ser o modelo a seguir por moitos outros que se presentan como rupturistas e representantes da nova cultura política.\nDesconforme coa liña política de UPyD, e vendo que era incapaz de rectificala a curto prazo, Toni Cantó deciciu apartarse da primeira liña política, dimitir como deputado no Congreso, non ser o candidato desta formación política ás eleccións autonómicas e tomarse o seu tempo antes de tomar unha decisión definitiva. Algo moi semellante tamén o fixo Carlos Aymerich, que segue a ser militante do BNG, a pesar de que a web da CRTVG aínda hoxe diga o contrario.\nPorén, Martiño Noriega, desconforme coa liña política do BNG, que el xulgaba errada, fixo todo o contrario: deixou a organización nacionalista, pero non dimitiu de alcalde e tampouco cedeu a súa acta á organización na que militaba anteriormente, tal e como se comprometera por escrito.\nSeguramente a decisión de Toni Cantó está perfectamente calculada, é dicir, que forma parte dunha estratexia, que tarde ou cedo acabaremos vendo; isto é, que acabe nas filas de Ciudadanos. Mais as formas son completamente distintas ás de Martiño Noriega, que ademais, sendo aínda alcalde e cobrando do concello de Teo por este cargo, preséntase como candidato á alcaldía de Santiago de Compostela. Un esperpento, vaia…\nAlgúns dirán que estou defendendo a un de UPyD, que é moi dereitas no canto de defender a un que supostamente é de esquerdas. Que digan o que queira, aos feitos me remito e estes non deixan en moi bo lugar a Martiño Noriega, que pasea a súa ética polos platós de radio e televisión de Galiza.\nPrevious Post Anova e IU da Estrada a partir un piñón con Cáritas\nNext Post Dime con quen andas…?


Rexistros en Deputación e Concello na busca de contratos de obras públicas con varias empresas - Pontevedra Viva\nRexistro na Deputación\nCreada Martes 18 de Febreiro, 2014 e actualizada Martes 18 de Febreiro, 2014 Creada ás 12:23 do Martes 18 de Febreiro, 2014 e actualizada ás 14:13 do Martes 18 de Febreiro, 2014\nRexistros efectuados pola Policía Nacional na Deputación de Pontevedra\nFuncionarios da Policía Nacional inspeccionaron, dende as 9:00 horas da mañá, as dependencias da Deputación Provincial de Pontevedra, onde solicitaron expedientes sobre obras públicas contratadas e realizadas nos dous últimos anos.\nA presenza policial realízouse por orde dun xulgado de Vigo, que investiga a contratación de obras na área metropolitana da cidade olívica. Dita inspección foi levada a cabo por membros da Unidade de Delincuencia Económica e Fiscal (UDEF) da Xefatura Superior de Policía de Galicia, baixo as ordes do Xulgado de Instrución número 7 de Vigo.\nSegundo informa o Tribunal Superior de Xustiza de Galicia (TSXG), esta actuación prodúcese no marco da denominada Operación Patos, declarada segreda. Nela detivéronse cinco persoas, entre elas administradores e empregados das empresas investigadas neste dispositivo, así como o concelleiro de Obras do Concello de Nigrán, José Álvarez Valverde.\nAs dilixencias séguense polos presuntos delitos de prevaricación, suborno e tráfico de influencias. Está previsto que os pasos a disposición xudicial prodúzanse mañá mércores.\nRealizáronse 17 rexistros, tanto en domicilios particulares como en locais vinculados ás empresas Cespa S.A., Eiriña S.L., Enalvi e Intermediación Medioambiental SL, Inversiones Patos SL e Reciclaje y Gestión Medioambiental SL; e nos seguintes organismos oficiais: delegación da Xunta en Vigo, Deputación Provincial de Pontevedra, concellos de Pontevedra, Vigo, Santiago, Ourense, Nigrán e Ponteareas, ademais de no Consorcio do Casco Vello de Vigo e a Autoridade Portuaria de Vigo.\nREXISTROS EN DEPUTACION E CONCELLO\nNo caso da Deputación de Pontevedra case todos os contratos solicitados están relacionados con campos de fútbol de herba artificial e obras de saneamento, non só no área metropolitana de Vigo, senón tamén con dúas actuacións en Poio e Moraña. Os axentes recolleron moitas caixas con documentación no edificio administrativo e no Pazo Provincial.\nO operativo foi despregado por unha ducia de axentes que ían de paisano e que sacaron das dependencias provinciais varias caixas de cartón precintadas con cinta do Corpo Nacional de Policía.\nA administración provincial explica nun comunicado que "a Deputación está colaborando cos funcionarios policiais facilitando o seu traballo e poñendo á súa disposición toda canta información que lle é requirida". Neste sentido, os axentes estiveron acompañados dos xefes de servizo que lles facilitaron todo tipo de acceso. Non coincidiron co presidente da Deputación de Pontevedra, Rafael Louzán, ausente estes días debido a unha viaxe xa programada. Así mesmo, realizáronse rexistros en varios despachos.\nAo Concello de Pontevedra os axentes chegaron sobre as 13.00 horas. A busca de información céntrase en tres expedientes, segundo confirmou o propio alcalde, Miguel Anxo Fernández Lores, relacionados con contratos coas empresa Eiriña, SL. Neste sentido, en declaracións a COPE Pontevedra, o rexedor afirmou que "non me preocupa nada" porque afirmou que no goberno municipal "non temos nada que ocultar". Matizou que con Cespa non se asinou contrato algún, xa que o actual data de 1999, e o resto de contratacións "son públicas e notorias". "Que veñan a ver o que queiran, se é que teñen que velo", concluíu.\nSegundo trascendeu, no Concello de Pontevedra pretenden revisar as contratacións de Eiriña SL nas obras da Avenida de Lugo e Santa Clara, así como un patrocinio dunha carroza da Cabalgata de Reis.\nEn todo caso, fontes da investigación sinalaron que o único que fixeron é requirir os contratos destas empresas implicadas coas administracións públicas, entre elas a Deputación e o Concello. Aseguran que, polo menos ata o momento, non se investiga a ningún dos políticos de ambas institucións.


Por unha nova lei de Publicidade Institucional – Luzes\nUnha quincena de medios independentes piden ao Goberno que aplique criterios de respecto á igualdade e á diversidade para fomentar a pluralidade informativa.\nUn grupo de medios independentes, formado por Ara, Carne Cruda, Catalunya Plural, Crític, Ctxt.es, Cuartopoder, Diario16, El Salto, La Marea, La Voz del Sur, Luzes, Praza Pública, Pikara Magazine e Público enviou hoxe á Secretaría de Estado de Comunicación e a diferentes partidos políticos unha petición formal para impulsar unha reforma urxente da Lei Acordo Marco de Publicidade Institucional de 2005.\nNos últimos anos, esta norma foi utilizada por moitos medios de comunicación para obter campañas públicas e privadas falseando as súas audiencias con métodos diversos e foi incumprida por administracións de todas as cores políticas, que a usaron de forma discrecional e opaca para favorecer a medios afíns.\nA proposta ten o obxectivo de fomentar a pluralidade informativa e protexer o dereito da cidadanía a recibir unha información veraz, contrastada, respectuosa coa igualdade de xénero e co xornalismo de calidade. Os medios que forman o grupo agrupan a máis de 30 millóns de lectores e oíntes mensuais, e contan con máis de 60.000 subscritores de pago.\nPUBLICIDADE INSTITUCIONAL PARA O FEMINISMO E A IGUALDADE\nDe acordo coa Constitución española e as directivas europeas, o Estado velará polo dereito da cidadanía a unha información contrastada e veraz, e para iso debe protexer a liberdade de expresión e o pluralismo dos medios, garantir a independencia e efectividade das autoridades do sector, así como os estándares e a protección da profesión xornalística. Para avanzar na defensa deses dereitos, propomos as seguintes medidas:\nA- Entre os criterios para a inclusión de publicidade institucional debería incluírse un principio establecido pola Lei Orgánica 3/2007, de 22 de marzo, para a igualdade efectiva de mulleres e homes, que, no artigo 39, recolle que “todos os medios de comunicación respectarán a igualdade entre mulleres e homes, evitando calquera forma de discriminación”. Ademais, as administracións públicas comprométense a promover “a adopción por parte dos medios de comunicación de acordos de autorregulación que contribúan ao cumprimento da lexislación en materia de igualdade entre mulleres e homes, incluíndo as actividades de venda e publicidade que naqueles se desenvolvan”. Normas similares ás establecidas na Lei Orgánica 3/2007, de 22 de marzo, para a igualdade efectiva de mulleres e homes, en materia de medios de comunicación, aparecen recollidas tamén nalgunhas leis de igualdade autonómicas.\nB.- Estas medidas son necesarias para cumprir de forma máis eficaz co punto terceiro do artigo 3 da Lei 29/2005, de 29 de decembro, de Publicidade e Comunicación Institucional, onde se recolle que “as campañas institucionais contribuirán a fomentar a igualdade entre homes e mulleres e respectarán a diversidade social e cultural presente na sociedade”.\nC.- A posibilidade de introducir cláusulas sociais e a favor da igualdade na contratación pública está amparada pola Directiva 2014/24/UE do Parlamento Europeo do 26 de febreiro de 2014. Para transpoñer esa norma europea, o Consello de Ministros de 12 de abril de 2109 aprobou o Plan para o impulso da contratación pública socialmente responsable no marco da Lei 9/2017, de 8 de novembro, de Contratos do Sector Público.\nD.- O espírito destas normas non debería ser transgredido beneficiando a quen se manifestan claramente en contra dos principios de igualdade que as inspiran. Por iso, avogamos porque se establezan uns parámetros obxectivos baseados máis no cualitativo que no cuantitativo (tamén de máis que discutible verificación, por outra banda). En concreto, suxerimos que se teñan en conta:\nPorcentaxe de mulleres no cadro de persoal.\nPorcentaxe de mulleres nas sinaturas colaboradoras e de opinión.\nEquiparación salarial mulleres-homes dentro das redaccións, nas mesmas condicións de antigüidade laboral e posición na compañía.\nImplantación efectiva de protocolos para combater o abuso contra as mulleres xornalistas, tanto dentro das redaccións como fóra delas (redes sociais, etc.).\nPUBLICIDADE INSTITUCIONAL PARA FOMENTAR O EMPREGO, A INDEPENDENCIA, A DIVERSIDADE E A PLURALIDADE\nA.- As administracións deben establecer criterios transparentes, plurais e estritamente xornalísticos para a repartición da publicidade institucional (anuncios e contido patrocinado). Así mesmo, deberán revelar o destino e contía das súas campañas e dos seus convenios con medios. Isto afecta tanto ás institucións como ás empresas públicas.\nB.- Distribuír a publicidade institucional atendendo única ou principalmente a criterios de audiencia é promover un darwinismo incompatible coa diversidade que debería promover calquera institución. Ademais, non é un criterio fiable xa que moitos medios utilizan métodos de agregación de audiencias tolerados polo auditor oficial ComScore que distorsionan o volume de lectores reais de cada publicación e acaban beneficiándoos na repartición de publicidade institucional. Por tanto, non é xusto nin equitativo que a distribución das campañas institucionais se realice, como ata agora, en función exclusivamente da audiencia e non teña en conta outras variables, asociadas ao xornalismo de calidade máis enfocado á análise e á reflexión, como o número de sesións por visita ou o tempo de permanencia e lectura.\nC.- Por iso, é necesario establecer topes máximos para os grandes grupos e establecer unha serie de parámetros reguladores para a repartición ao resto dos medios. Entre eles:\nAs axudas estatais, autonómicas e locais, e os incentivos institucionais terán como primeiro obxectivo reducir o desemprego do sector e apoiar ás pemes xornalísticas para favorecer a pluralidade, así como facilitar a consolidación de Pemes, medios comunitarios, cooperativas e entidades sen ánimo de lucro que permitan desenvolver novos modelos de negocio.\nAs administracións premiarán na repartición da publicidade institucional a aqueles medios que contraten a xornalistas en paro, especialmente a mocidade menor de 30 anos e a mulleres maiores de 40, os colectivos máis afectados polo desemprego no sector.\nA publicidade institucional primará aos medios que establezan alianzas con outros editados en distintas linguas do Estado, sumando as súas audiencias á hora de facer a repartición, para favorecer a solidez desas pemes e os modelos plurilingües e innovadores.\nA repartición da publicidade institucional deberá ter presente o feito de que non só son socialmente representativos os medios radicados na sede de cada administración, senón que o son todos aqueles que se publiquen no ámbito de actuación de cada institución ou organismo.\nA repartición primará a aqueles medios que se dotaron de medios efectivos de defensa da independencia da redacción. Ben sexa a existencia de Comités de Redacción (sen presenza de directivos) ou da representación das traballadoras e traballadores nos Consellos de Administración, con dereito a voto.\nPrimarase a aqueles medios que teñan unha política de transparencia informativa en canto á propiedade do medio, a súa estrutura de ingresos (incluído o volume de publicidade institucional que reciben, certificado polo Ministerio de Industria) e política informativa.\nSerán excluídos da publicidade institucional os medios que realicen EREs sen reducir previamente a fenda salarial entre directivos e traballadores, e os medios que manteñan relacións directas con partidos políticos ou reciban financiamento destes, salvo no que respecta á publicidade de períodos electorais.\nAs institucións reducirán as axudas a aqueles medios que incorran en prácticas enganosas ou desleais cos lectores e a liberdade de información, como a agregación ilexítima de tráfico (por exemplo, co uso de bots ou de sitios web que nada teñen que ver coa información), o uso de trampas tecnolóxicas para aumentar o número de páxinas vistas, ou a publicación de noticias pagas por anunciantes e empresas sen identificalas como tales.\nAs administracións serán obrigadas a publicar as listas de medios que recibiron diñeiro público no últimos dez anos. A partir da entrada en vigor da nova lei, un comité independente formado por técnicos/funcionarios vinculados ao Consello de Transparencia e Bo Goberno velará por que non se produzan tratos de favor ou posicións de monopolio e abuso, así como pola correcta aplicación dos estándares aprobados.\nOUTRAS MEDIDAS COMPLEMENTARIAS: VANTAXES FISCAIS PARA PEMES, SUBSCRITORES, COOPERATIVAS E MECENAS\nA.- Todas as subscricións directas ou indirectas aos medios de información desgravarán na declaración de Renda, e as Pemes non contabilizarán esas partidas como ingresos no Imposto de Sociedades, senón como doazóns equivalentes ás que reciben as ONGs e as fundacións.\nB.- Axudas fiscais e innovacións lexislativas para que as persoas que lean un medio ou se subscriban a el poidan converterse en accionistas ou cooperativistas do mismo, e ter presenza sindicada e activa nos consellos de administración e nos comités editoriais.\nCategorías:Cultura, En Aberto, Opinión, Política\nTags: Contratación pública, igualdad, indepedencia, Ley de Publicidad, paridad, Transparencia


O TS, contra a estratexia bélica 'de impacto e terror' sobre civís\nO Tribunal Supremo estableceu na sentenza na que ordena á Audiencia Nacional reabrir a causa que investiga a morte do cámara de Telecinco José Couso que a estratexia bélica denominada "de impacto e terror" sobre persoas protexidas en caso de conflito armado "é penalmente imputable a quen teña dominio sobre a dirección específica das operacións bélicas".\nO Supremo ordena por segunda vez reabrir a investigación xudicial da morte do cámara José Couso en Iraq\nO Tribunal Supremo ha ordenado este martes á Audiencia Nacional que reabra a investigación xudicial sobre a morte en Iraq en 2003 do operador de cámara de Telecinco José Couso. Os maxistrados estimaron así o recurso presentado pola súa familia contra o arquivo da causa decretado pola Sala do Penal da Audiencia en outubro de 2009.\nO Supremo revisará mañá o caso da morte de José Couso\nO Tribunal supremos vai revisar mañá o sobresemento da causa aberta na Audiencia Nacional pola morte do cámara de Telecinco José Couso. O profesional faleceu nunha acción contra o hotel Palestina o 8 de abril de 2003, durante a invasión de Bagdag por parte do Exército estadounidense.\nDaniel Anido e Rodolfo Irago, xornalistas da Cadena SER, recibiron este venres en Ferrol o VI Premio José Couso de Liberdade de Prensa que organizan o Colexio Profesional de Xornalistas de Galicia (CPXG) e o Club de Prensa de Ferrol, en colaboración con Caixanova.\nDaniel Anido e Rodolfo Irago, gañadores da VI edición do Premio José Couso de Liberdade de Prensa\nOs xornalistas da cadena SER Daniel Anido e Rodolfo Irago foron proclamados hoxe gañadores do VI Premio José Couso de Liberdade de Prensa, que organizan o Colexio Profesional de Xornalistas de Galicia (CPXG), o Club de Prensa de Ferrol e Caixanova.\nCatro candidaturas optan ao VI Edición do Premio José Couso de Liberdade de Prensa, unha iniciativa do Colexio Profesional de Xornalistas de Galicia (CPXG), o Club de Prensa de Ferrol e Caixanova.


Estrea de "First Man", con Ryan Gosling - BlogR\nEstrea de “First Man”, con Ryan Gosling\nO venres 24 de maio, ás 22:00 h, estréase en Movistar Estrenos, a película “First Man” (O primero home).\nNon podes perder esta estrea protagonizada polo noso queridísimo Ryan Gosling\nO primeiro home na Lúa\nEste filme relata a vida de Neil Armstrong, cando decide presentarse ás probas de selección de astronautas do Proxecto Gemini, tras a morte da súa filla de dous anos.\nA película conta toda a historia da misión da NASA que levou o primeiro home a Lúa, centrada en Neil Armstrong, no período dende 1961 ata 1969, o cal culmina coa viaxe a Lúa do Apolo 11.\nAdemais, explora o sacrificio e o prezo que representou tanto para o protagonista como para os EE.UU., unha das misións consideradas das máis perigosas da historia.\nEstá exitosa película foi galardoada con dous premios de recoñecedísimo nome:\nOscar 2019 aos mellores efectos visuais.\nGlobo de Oro pola mellor banda sonora.\nOnde podes ver “First Man”\nPoderás gozar da estrea deste filme o venres 24 de maio, en Movistar Estrenos, dispoñible na túa televisión R se tes contratada a canle á carta ou ben a opción cine.\nNon perdas esta estrea. Se non tes esta canle pero queres desfrutar deste contido, podes contratala por aquí e nun par de horiñas estarás a desfrutar das mellores estreas. Tamén podes ver a película co noso servizo baixo demanda, rebobina.\nPara calquera dúbida, estamos á túa disposición a través de calquera das nosas canles.\nEtiquetas: estrenos, Movistar Estrenos, mundo R, R galciia, R leon, rebobina, somos r, televisión R